Author: Pre-installed User
Last saved by: spano
Company: Pre-installed Company

Predkladacia správa

Jednou zo základných podmienok stanovených Európskou komisiou v rámci Negociačnej kapitoly 21 – Regionálna politika a koordinácia štrukturálnych nástrojov - je vypracovanie systému finančného riadenia štrukturálnych fondov. 
Slovenská republika môže dňom vstupu do Európskej únie čerpať finančné prostriedky zo štrukturálnych fondov. V súlade so zákonom č. 303/1995 Z. z. o rozpočtových pravidlách v znení neskorších predpisov sa štrukturálne fondy stávajú súčasťou príjmov a výdavkov štátneho rozpočtu. 
Predkladaný materiál bol vypracovaný v zmysle bodu B.1 uznesenia vlády SR č. 1030/2002 ku Koncepcii systému finančného riadenia štrukturálnych fondov. Koncepcia sa aktualizuje z dôvodu potreby rozpracovania určitých častí a zohľadnenia nových skutočností, ktoré majú priamy súvis s finančným riadením. Aktualizovaná verzia uvedeného materiálu podrobnejšie  stanovuje systém finančného riadenia štrukturálnych fondov do úrovne programových dokumentov, pričom zohľadňuje špecifiká jednotlivých fondov, programových dokumentov, orgánov zúčastňujúcich sa riadenia a implementácie štrukturálnych fondov a konečných prijímateľov. 
Aktualizovaná koncepcia nadväzuje na Koncepciu financovania projektov podporovaných z predvstupových fondov, štrukturálnych fondov a Kohézneho fondu na roky 2004-2006, ktorá bola vládou SR schválená dňa 27. augusta 2003 uznesením č. 815. Aktualizovaná koncepcia bola rovnako vypracovaná v súlade s  audit trailami pre jednotlivé programové dokumenty vypracovanými v súčinnosti s riadiacimi orgánmi, sprostredkovateľskými orgánmi pod riadiacim orgánom a platobnými jednotkami.
Z dôvodu činností, ktoré zabezpečujú platobné jednotky nezávisle od platobného orgánu, sa aktualizovanou koncepciou mení pôvodný názov sprostredkovateľských orgánov pod platobným orgánom na platobné jednotky. 
Systém finančného riadenia štrukturálnych fondov zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba konečným prijímateľom, sledovanie finančných tokov a finančná kontrola pri realizácii pomoci zo štrukturálnych fondov. 
Cieľom koncepcie je zabezpečiť efektívny systém  finančného riadenia štrukturálnych fondov v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov v nadväznosti na Európskou komisiou schválený Národný rozvojový plán, operačné programy, Jednotné programové dokumenty, programy Iniciatív ES a Rámec podpory Spoločenstva.
Predkladaná aktualizácia Koncepcie systému finančného riadenia štrukturálnych fondov bola predmetom vnútrorezortného a medzirezortného pripomienkového konania.  Materiál sa predkladá na rokovanie vlády SR bez rozporov. 
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.